Só steel en verloor soldate wapens, ammunisieNosiviwe Mapisa-Nqakula, minister van verdediging (Maart 2017) Foto: GCIS Besonderhede oor die wapens en ammunisie wat die afgelope drie jaar deur personeel van die Suid-Afrikaanse Nasionale Weermag (SANW) gesteel of verloor is, is in die parlement deur die minister van verdediging, Nosiviwe Mapisa-Nqakula, bekend gemaak. Sy het ook die strawwe aangekondig wat die skuldiges opgelê is in die sake wat reeds afgehandel is. Sommige van die vervolgings duur egter lank en is nog nie afgehandel nie. Die inligting is verskaf in antwoord op ’n skriftelike parlementêre vraag deur dr. Pieter Groenewald, leier van die VF Plus. Vir die geldjaar 2016/’17 is elf pistole, tien gewere, vier masjiengewere en 36 handgranate gesteel of verloor. Die syfer vir die 2017/’18-boekjaar is nege pistole, vyftien gewere en ’n verskeidenheid ammunisie, te wete 155 rondtes R5-patrone, vier LMG-rondtes en 60 rondtes R4-patrone wat op uiteenlopende wyses verloor of gesteel is. Die bevestigde syfer vir 2018/’19 is tot dusver merkbaar laer, met vier pistole en drie gewere wat tot dusver verloor of gesteel is. Die ammunisie betrokke is sewe rondtes 9 mm-koeëls en 330 rondtes R4-patrone. Die patrone betrek twee afsonderlike gevalle. Die strawwe wat die skuldige SANW-personeel opgelê is, wissel en is in sommige gevalle baie omvattend. Vir die diefstal van ’n R4-geweer is ’n soldaat twaalf maande detensiebarakke (DB – die militêre tronk) toe gestuur. In die geval van die 36 handgranate is twee SANW-personeellede elk 42 jaar tronk toe, terwyl die twee wat vier Uzi-masjiengewere gesteel het, ook elkeen 42 jaar tronkstraf gekry het. Die koper van die Uzi’s is vir ’n jaar tronk toe gestuur. Vir die verloor van ’n 9 mm-pistool is R4 000 boete en tronkstraf vir twee jaar, opgeskort vir drie jaar, opgelê, vir ’n verlore R4 was daar in verskillende gevalle en omstandighede tussen R1 000 en R5 000 boete, ’n gesteelde R4 het twee jaar tronkstraf beteken. ’n SANW-personeellid wat ’n Star-pistool gesteel het, en ’n ander een wat R4-ammunisie verloor het, is albei afgedank, het Mapisa-Nqakula gesê.